জুলিয়া লারমন্টোভা

জুলিয়া লারমন্টোভা (২১ ডিসেম্বর ১৮৪৬ – ১৬ ডিসেম্বর ১৯১৯) একজন রুশ রসায়নবিদ ছিলেন। তিনি রসায়নে ডক্টরেট ডিগ্রি অর্জনকারী প্রথম রুশ নারী হিসেবে পরিচিত। তিনি হেইডেলবার্গ বিশ্ববিদ্যালয় এবং বার্লিন বিশ্ববিদ্যালয়ে অধ্যয়ন করেন এবং এরপর ১৮৭৪ সালে গটিংজেন বিশ্ববিদ্যালয় থেকে ডক্টরেট ডিগ্রি লাভ করেন। ১৮৭৫ সালে তিনি রুশ কেমিক্যাল সোসাইটিতে অন্তর্ভুক্ত হন।

 প্রাথমিক জীবন 
জুলিয়া লারমন্টোভা ১৮৪৬ সালের ২১ ডিসেম্বর রাশিয়ার সেন্ট পিটার্সবার্গে এক অভিজাত লারমন্টভ পরিবারে জন্মগ্রহণ করেন। তাঁর বাবা ছিলেন জেনারেল ভিভলোড লারমন্টভ (রুশ কবি মিখাইল লারমন্টভ-এর দ্বিতীয় কাজিন) এবং মা এলিসাউজেটা আন্দ্রেজেভনা কোসিকভস্কি। তাঁর শৈশবের অধিকাংশ সময় মস্কোতে অতিবাহিত হয় কারণ তাঁর বাবা সেখানে ক্যাডেট কর্পসের দায়িত্বে ছিলেন। তাঁর পরিবার মস্কোর শিক্ষিত সমাজের সদস্য হওয়ায় সন্তানদের শিক্ষার প্রতি তাঁদের গভীর আগ্রহ ছিল। ফলে তিনি ব্যক্তিগত গৃহশিক্ষকদের কাছে শিক্ষা গ্রহণ করেন। তাঁর পরিবার বিজ্ঞানের প্রতি তাঁর আগ্রহ পুরোপুরি বুঝতে না পারলেও তাঁকে নিরুৎসাহিত করেননি। তিনি বাসায় বসেই বিভিন্ন বৈজ্ঞানিক সাহিত্য পড়তেন এবং ছোটখাটো পরীক্ষা-নিরীক্ষা করতেন।

 শিক্ষা 

 রাশিয়ায় 
জুলিয়া লারমন্টোভা শুরুতে চিকিৎসাশাস্ত্রে পড়তে চেয়েছিলেন, কিন্তু শীঘ্রই বুঝতে পারেন যে তিনি কঙ্কাল দেখতে পারেন না বা রোগীদের দারিদ্র্য সহ্য করতে পারেন না। এরপর তিনি পেত্রোভস্কায়া এগ্রিকালচারাল কলেজে আবেদনের চেষ্টা করেন, যা রসায়ন প্রোগ্রামের জন্য পরিচিত ছিল। সেখানে অনেক অধ্যাপকের সমর্থন পেলেও শেষ পর্যন্ত তাঁর আবেদন প্রত্যাখ্যান করা হয়। এরপর তিনি বিদেশে গিয়ে শিক্ষা চালিয়ে যাওয়ার সিদ্ধান্ত নেন, যা সে সময় সহজ ছিল না। তাঁর কাজিন আন্না ইভরেইনোভা-র মাধ্যমে তাঁর সাথে সফিয়া কোভালেভস্কায়া-র পরিচয় হয়। কোভালেভস্কায়া একটি ছদ্ম-বিবাহের (marriage of convenience) মাধ্যমে বিদেশে যাওয়ার সুযোগ পান, যা এই দুই নারীকেই বিদেশের বিশ্ববিদ্যালয়ে পড়ার সুযোগ করে দেয়।

 বিদেশে 
১৮৬৯ সালের শরতে ২২ বছর বয়সে জুলিয়া হেইডেলবার্গে পৌঁছান এবং হেইডেলবার্গ বিশ্ববিদ্যালয়ে ভর্তি হন। সেখানে তিনি রবার্ট বুনসেন-এর লেকচারে অংশ নেওয়ার অনুমতি পান এবং শেষ পর্যন্ত তাঁর ল্যাবে কাজ শুরু করেন। বুনসেনের ল্যাবেই তিনি প্ল্যাটিনাম যৌগ নিয়ে গবেষণা করেন। প্ল্যাটিনাম সংকর ধাতু পৃথক করার কৌশলের ওপর এই গবেষণার পরামর্শ তাঁকে দিমিত্রি মেন্দেলিয়েভ দিয়েছিলেন। সেখান থেকে তিনি বার্লিনে চলে যান অগাস্ট উইলহেলম ফন হফম্যানের অধীনে গবেষণা করার জন্য। বার্লিনে তিনি হফম্যানের ব্যক্তিগত গবেষণাগারে কাজ করেন এবং জৈব রসায়নের লেকচারে অংশ নেন। এখানেই তাঁর প্রথম প্রকাশনা "Ueber die Zusammensetzung des Diphenins" বের হয়। ১৮৭৪ সালে তিনি তাঁর গবেষণাপত্র সম্পন্ন করেন এবং ওই বছরের শেষ দিকে গটিংজেন বিশ্ববিদ্যালয় থেকে ডক্টর অফ কেমিস্ট্রি ডিগ্রি লাভ করেন। তিনি ম্যাগনা কাম লাউড সম্মানের সাথে উত্তীর্ণ হন এবং তিনিই ছিলেন রসায়নে ডক্টরেট প্রাপ্ত বিশ্বের প্রথম নারী।

 গবেষণা 
শিক্ষা সমাপ্ত করে তিনি রাশিয়ায় ফিরে আসেন এবং মস্কো বিশ্ববিদ্যালয়ে ভ্লাদিমির মারকভনিকভ-এর গবেষণাগারে কাজ শুরু করেন। এরপর তিনি আলেকজান্ডার বাটলারভ-এর আমন্ত্রণে সেন্ট পিটার্সবার্গে চলে যান। সেখানে তিনি ২-মিথাইল-২-বিউটেনয়িক অ্যাসিড নিয়ে গবেষণা করেন।

১৮৭৭ সালে তাঁর বাবার মৃত্যুর পর তিনি সপরিবারে মস্কোতে চলে আসেন এবং মারকভনিকভের গবেষণাগারে তেল নিয়ে গবেষণা শুরু করেন। তিনি ছিলেন এই গবেষণা ক্ষেত্রে কাজ করা প্রথম নারী। এছাড়াও তিনি পেট্রোলিয়াম অবিরাম পাতনের জন্য একটি যন্ত্র তৈরি করেন, তবে যন্ত্রটি শিল্প ক্ষেত্রে ব্যবহারের উপযোগী করা সম্ভব হয়নি।

১৮৭৮ সালের জানুয়ারিতে রুশ কেমিক্যাল সোসাইটির এক সম্মেলনে এ. পি. এল্টেকভ হাইড্রোকার্বন সংশ্লেষণের একটি নতুন পদ্ধতি রিপোর্ট করেন, যেখানে বাটলারভ উল্লেখ করেন যে এই পরীক্ষাগুলোর অনেকগুলো আগে লারমন্টোভা করেছিলেন। এই গবেষণাটি পরবর্তীতে অত্যন্ত গুরুত্বপূর্ণ হয়ে ওঠে যখন উচ্চ শাখাযুক্ত হাইড্রোকার্বন সংশ্লেষণ নিয়ে আরও অধ্যয়ন করা হয়। এই প্রক্রিয়াটি পরে 'বাটলারভ-এল্টেকভ-লারমন্টোভা বিক্রিয়া' হিসেবে পরিচিতি পায়।

 পরবর্তী জীবন 
লারমন্টোভা সেমেনকোভোতে তাঁর পারিবারিক সম্পত্তি উত্তরাধিকারসূত্রে পেয়েছিলেন এবং সেখানে তিনি স্থায়ীভাবে বসবাস শুরু করেন। সেখানে যাওয়ার পর তিনি রসায়ন থেকে অবসর নেন। সেসময় তিনি কৃষিবিজ্ঞানের প্রতি আগ্রহী হয়ে ওঠেন এবং পনির তৈরি শুরু করেন, যা পরবর্তীতে রাশিয়া ও ইউক্রেনে জনপ্রিয় হয়। ১৮৮৯ সালের বসন্তে তিনি নিউমোনিয়ায় গুরুতর অসুস্থ হয়ে পড়েন। ১৮৯১ সালে সফিয়া কোভালেভস্কায়ার মৃত্যুর পর তিনি কোভালেভস্কায়ার মেয়ে ফুফার দায়িত্ব গ্রহণ করেন।

১৯১৭ সালের বিপ্লবের পর তাঁর সম্পত্তি বাজেয়াপ্ত করার চেষ্টা করা হলেও শিক্ষামন্ত্রী আনাতোলি লুনাচারস্কির হস্তক্ষেপে তিনি তা রক্ষা করতে সক্ষম হন। জুলিয়া লারমন্টোভা ১৯১৯ সালে মস্তিষ্কের রক্তক্ষরণে মৃত্যুবরণ করেন। তিনি আজীবন অবিবাহিত ছিলেন।

 তথ্যসূত্র 

বিষয়শ্রেণী:১৮৪৬-এ জন্ম
বিষয়শ্রেণী:১৯১৯-এ মৃত্যু
বিষয়শ্রেণী:রুশ সাম্রাজ্যের ১৯ শতকের বিজ্ঞানী
বিষয়শ্রেণী:রুশ সাম্রাজ্যের রসায়নবিদ
বিষয়শ্রেণী:১৯ শতকের রসায়নবিদ
বিষয়শ্রেণী:স্কটিশ বংশোদ্ভূত রুশ ব্যক্তি